b'\n_START_ARTICLE_\nPiratska stranka Slovenije\n_START_SECTION_\nZgodovina\n_START_PARAGRAPH_\nPobudo za ustanovitev Piratske stranke v Sloveniji je dal Robert Pal. Namen je bil vzpostaviti diskusijo o pravicah intelektualne lastnine, zasebnosti svetovnega spleta in transparentnosti javne uprave v \xc5\xa1ir\xc5\xa1i dru\xc5\xbebi. Za neuradni rojstni dan stranke se \xc5\xa1teje 10. junij 2009, ko je potekal prvi neformalni sestanek somi\xc5\xa1ljenikov. Ta pobuda je kljub velikemu za\xc4\x8detnemu zanimaju za nekaj \xc4\x8dasa zamrla._NEWLINE_Poleti 2010 se je pobuda ponovno obudila, saj se je stranki pridu\xc5\xbeilo nekaj perspektivnih \xc4\x8dlanov. Takrat je kot predstavnik deloval Rolando Benjamin Vaz Ferreira. \xc4\x8clani so sodelovali na okrogli mizi v Mariboru, udele\xc5\xbeili so se okrogle mize v Kiberpipi ter sodelovali kot gledalci na okrogli mizi o WikiLeaksu. Nekaj dni kasneje so se udele\xc5\xbeili \xc5\xa1e okrogle mize s Christianom Engstr\xc3\xb6mom in Tanjo Fajon. Od takrat naprej se \xc4\x8dlani dobivajo na bolj ali manj rednih sestankih._NEWLINE_Marca 2011 je Andrej \xc4\x8cremo\xc5\xbenik stranko predstavljal na konferenci\xc2\xa0\xc2\xbbCopyright in the digital world\xc2\xab, ki jo je gostila MEP Tanja Fajon. Nekaj dni kasneje je bila Piratska Stranka Slovenije enoglasno sprejeta v Mednarodno zvezo Piratskih strank (PPI) na konferenci v Nem\xc4\x8diji. Maja 2011 je Andrej \xc4\x8cremo\xc5\xbenik predstavljal stranko na RTV oddaji Trikotnik, kjer je povezovalec zaklju\xc4\x8dil:\xc2\xa0\xc2\xbbPirati in avtorji so vendarle prijatelji\xc2\xab._NEWLINE_Temu je sledilo intenzivno obdobje, v katerem si je stranka pridobila tudi pozornost ve\xc4\x8djih medijev. V istem \xc4\x8dasu je potekal projekt ustanovitve Dru\xc5\xa1tva Pirat, ki bi slu\xc5\xbeil kot odsko\xc4\x8dna deska za ustanovitev politi\xc4\x8dne stranke. Dru\xc5\xa1tvo je bilo po petih mesecih zavrnjenih pro\xc5\xa1enj ustanovljeno 26. avgusta 2011. Stranka ni sodelovala na parlamentarnih volitvah 4. decembra 2011._NEWLINE_17. februarja 2012 so predstavniki stranke sodelovali v javni debati o spornem sporazumu ACTA, katerega sprejetje v slovenskem parlamentu je bilo naposled zamrznjeno. Istega meseca so na Kongresnem trgu v Ljubljani potekali protesti proti sprejetju Acte, katerih so se udele\xc5\xbeili tudi \xc4\x8dlani Piratske Stranke._NEWLINE_Stranka je bila uradno ustanovljena na ustanovnem kongresu 17. oktobra 2012, ki je potekal v Kinu \xc5\xa0i\xc5\xa1ka in se ga je udele\xc5\xbeilo 140 ljudi. Njen prvi predsednik je postal Rok De\xc5\xbeelak._NEWLINE_Na volitvah poslancev iz Slovenije v Evropski parlament leta 2014 je stranka nastopila s kandidatom Rolandom Benjaminom Vaz Ferreiro. Z 2,58\xc2\xa0% glasov (po uradnih delnih rezultatih) ji ni uspelo osvojiti poslanskega mandata. Tudi na pred\xc4\x8dasnih dr\xc5\xbeavnozborskih volitvah 2014 stranka z 1,34\xc2\xa0% glasov ni dosegla parlamentarnega praga._NEWLINE_Konec leta 2017 je stranka vzbudila pozornost \xc5\xa1ir\xc5\xa1e javnosti s kampanjo za legalizacijo rekreativne rabe konoplje ter pripravkov iz nje. Zbrali so 18.000 podpisov pod peticijo za legalizacijo in regulacijo konoplje, nato pa v sodelovanju s podmladkom vladajo\xc4\x8de Stranke modernega centra pripravili predlog zakona, ki so ga v za\xc4\x8detku februarja 2018 vlo\xc5\xbeili v parlamentarni postopek.'